b'\n_START_ARTICLE_\nFran Vidic\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli v doma\xc4\x8dem kraju in gimnaziji v Celju je \xc5\xa1tudiral slavistiko, klasi\xc4\x8dno filologijo in zgodovino na Dunaju ter leta 1898 doktoriral. Po kon\xc4\x8danem \xc5\xa1tudiju je bil dva semestra suplent na mariborski gimnaziji in tam odlo\xc4\x8dilno vplival na usmeritev svojega dijaka F. Kidri\xc4\x8da v slavistiko. Po porazu Avstro-Ogrske v 1. svetovni vojni ga je vlada SHS imenovala za svojega predstavnika pri komisiji za ureditev uradni\xc5\xa1kih vpra\xc5\xa1anj. Leta 1927 je bil kot vladni svetnik upokojen, v tem letu se je potegoval za mesto upravnika Slovenskega narodnega gledali\xc5\xa1\xc4\x8da v Ljubljani, a imenovanja ni dosegel. \xc5\xbdivel je v Kamniku, kjer je deloval pri kulturnih in socialnih akcijah. Med okupacijo v 2. svetovni vojni se je z uspehom zavzel za ohranitev dragocene knji\xc5\xbenice kamni\xc5\xa1kega fran\xc4\x8di\xc5\xa1kanskega samostana. V zimi leta 1943 je bil izdan kot aktivist OF, zaprt v gestapovskih zaporih v Begunjah na Gorenjskem in bil med 25 talci, ve\xc4\x8dinoma Kamni\xc4\x8dani, ustreljen v \xc5\xa0entvidu pri Ljubljani. Pokopan je na grobi\xc5\xa1\xc4\x8du talcev v Dragi pri Begunjah na Gorenjskem._NEWLINE_Od leta 1896 je prispeval v razne \xc4\x8dasopise in revije \xc4\x8dlanke o slovenski knji\xc5\xbeevnosti. Usmeritev v literarno zgodovino je izpri\xc4\x8dal z ocenami Zgodovine slovenskega slovstva K. Glaserja._NEWLINE_V samozalo\xc5\xbebi je leta 1901 izdal na Dunaju knjigo Pre\xc5\xa1eren, Poesien. Izkupi\xc4\x8dek je namenil postavitvi Pre\xc5\xa1ernovega spomenika v Ljubljani. V nem\xc5\xa1\xc4\x8dino je prevedel ve\xc4\x8d slovenskih proznih del J. Kersnika, I. Tav\xc4\x8darja, I. Cankarja in pesmi A. A\xc5\xa1kerca._NEWLINE_Spri\xc4\x8do urejenega me\xc5\xa1\xc4\x8danskega \xc5\xbeivljenja je gmotno podpiral ve\xc4\x8d slovenskih umetnikov, med njimi F. Bernekerja, I. Cankarja, I. Groharja, F. Tratnika, I. Vavpoti\xc4\x8da in I. \xc5\xbdaboto. Zbral je lepo \xc5\xa1tevilo umetnin, ki so danes delno last Umetnostne galerije v Mariboru in Umetnostnega paviljona v Slovenj Gradcu.'